മാക്കൂട്ടം വഴിയുള്ള യാത്രാ നിരോധനം നീക്കണം ബിജെപി നേതാക്കള് കര്ണാടക എംഎല്എയുമായി ചര്ച്ച നടത്തി കണ്ണൂര്: കര്ണാടകയിലേക്കുള്ള മാക്കൂട്ടം ചുരം വഴിയുള്ള മലയാളികളുടെ യാത്ര സുഗമമാക്കാന് ബിജെപി നേതാക്കള് ഇടപെട്ടു. കോവിഡ് രണ്ടാംതരംഗത്തോടെ ഏര്പ്പെടുത്തിയ മാക്കൂട്ടം ചുരം പാതയിലേതടക്കമുള്ള കര്ണാടകത്തിന്റെ അതിര്ത്തികളിലെ നിയന്ത്രണങ്ങള് എത്രയും പെട്ടെന്ന് നീക്കാനുള്ള നടപടികള് സ്വീകരിക്കുമെന്ന് കുടക് എം എല് എ കെ.ജി. ബൊപ്പയ്യയും കുടക് അസി. കമ്മീഷണര് ഡോ . ബി.സി. സതീഷ് എന്നിവര് ബിജെപി നേതാക്കളെ അറിയിച്ചു. ഇതുമായി ബന്ധപ്പെട്ട് നിവേദനം നല്കാനെത്തിയ ബിജെപി കണ്ണൂര് ജില്ലാ പ്രസിഡന്റ് എന്. ഹരിദാസ് , ഉത്തരമേഖലാ ഉപാദ്ധ്യക്ഷന് വി.വി. ചന്ദ്രന്, പേരാവൂര് മണ്ഡലം പ്രസിഡന്റ് എം. ആര്. സുരേഷ് എന്നിവരോട് സംസാരിക്കുകയായിരുന്നു ഇവര്. കര്ണ്ണാടകത്തില് കോവിഡ് ടി പി ആര് നിരക്ക് ഒരു ശതമാനത്തില് താഴെയാണ്. എന്നാല് കേരളത്തില് ഇപ്പോഴും 10 ശതമാനത്തിലേറെ ഉയര്ന്നു നില്ക്കുകയും ചെയ്യുന്നു. ഇതാണ് ഇപ്പോഴും കേരളത്തില് നിന്നുമുള്ളവര്ക്ക് കര്ണ്ണാടകത്തിലേക്ക് കടന്നുവരുന്നതില് നിയത്രണമേര്പ്പെടുത്തിയതിന് കാരണം. ജനങ്ങളുടെ ബുദ്ധിമുട്ട് മനസ്സിലാക്കുന്നുണ്ടെന്നും ഇതിന് ഉടന് പരിഹാരം കാണാനുള്ള നടപടി ഉണ്ടാകുമെന്നും എം എല് എ ബോപ്പയ്യ പറഞ്ഞു. ഇതിനായി കര്ണ്ണാടക മുഖ്യമന്ത്രിയെയും ആരോഗ്യ മന്ത്രിയെയും നാളെത്തന്നെ കാണും. ബസ്സുകള് പോലുള്ള യാത്രാവാഹനങ്ങള്ക്ക് തത്കാലം നിയന്ത്രണം തുടര്ന്നാലും മറ്റുള്ള യാത്രാവാഹനങ്ങള്ക്കുള്ള നിയന്ത്രണം നീക്കാന് നടപടിയുണ്ടാകും. ഇതിലെ യാത്രികര്ക്ക് 72 മണിക്കൂര് മുന്പെടുത്ത ആര് ടി പി സി ആര് നെഗറ്റിവ് സര്ട്ടിഫിക്കറ്റ് വേണമെന്ന നിബന്ധന നീക്കും. രണ്ട് ഡോസ് വാക്സി നെടുത്ത സര്ട്ടിഫിക്കറ്റ് മതി എന്ന നിബന്ധന വെക്കും. അല്ലാത്തവര്ക്ക് ചെക്ക് പോസ്റ്റില് തന്നെ ആന്റിജന് ടെസ്റ്റ് നടത്തി കടത്തിവിടാനുള്ള സൗകര്യവും ഒരുക്കാനുള്ള ശ്രമമാണ് നടക്കുന്നതെന്നും എം എല് എ പറഞ്ഞു. കേരളാ കര്ണ്ണാടക അതിര്ത്തിയിലെ നിയന്ത്രണങ്ങള് എത്രയും പെട്ടെന്ന് നീക്കാനാവശ്യമായ നടപടികള് ഉണ്ടാകുമെന്നു കുടക് ഡി സി യും അറിയിച്ചു. കേരളത്തില് ഉയര്ന്നു നില്ക്കുന്ന ടെസ്റ്റ് പോസിറ്റിവിറ്റി നിരക്കാണ് ഇതിനു ഇപ്പോള് തടസ്സമാകുന്നത്. ഇതിനായി കേരളാ മുഖ്യമന്ത്രിയും ആരോഗ്യ വകുപ്പിന് മന്ത്രിയും എത്രയും പെട്ടെന്ന് കര്ണ്ണാടക മുഖ്യമന്ത്രിയുമായും ആരോഗ്യ വകുപ്പ് മന്ത്രിയുമായും പരസ്പരം ബന്ധപ്പെടണമെന്നും ഡി സി ഡോ . ബി.സി. സതീഷ് ആവശ്യപ്പെട്ടു. Stories you may Like